Վեր.- Պատանեկան Արձագանգը հիմնուեցաւ 1936 Դեկտեմբերին: Անոր հիմնադիրն է Վեր. Մանասէ Շնորհօքեան: Ան կը վարէ անոր պատասխանատու խմբագիրի պաշտօնը մինչեւ 1968: Անոր հիմնադրութեան պատճառը եւ նպատակը կը գտնենք անոր խօսքերուն մէջ: Ան իր խօսքը ուղղելով պատանիներուն կ՛ըսէ, «Պատանեկան Արձագանգը պիտի ըլլայ արձագանգը մեր զգացումներուն, ձգտումներուն եւ կարողութիւններուն: Ան պիտի ըլլայ նաեւ հաղորդակցութեան միջոց մը հայ պատանիներուն միջեւ: Ան կու գայ իրարմէ տեղեակ պահել մեզ, իրարու միացնել եւ մեր մէջ ճշմարիտ բարեկամութիւն եւ գործակցութիւն մշակել:» Հետեւաբար, վերոյիշեալ խօսքերը կը կազմեն Պատանեկան Արձագանգի նպատակը եւ առաքելութիւնը նաեւ այսօր 72 տարիներ ետք: Այս ամսաթերթը պիտի ջանայ հայ պատանիին տալ այլազան գիտելիքներ տարբեր մարզերու մէջ, եւ պիտի հանդիսանայ նաեւ բեմը ուր մեր պատանիները պիտի կարենան նաեւ իրենց գրական ստեղծագործութիւնները թուղթին յանձնել: